《舣舟采石》
宋代·刘过

我昔南游武昌口之山川，赤壁吊古齐安边。
又尝北抵鹤唳风声地，八公山前望淝水。
谁令舣舟牛渚矶，楼船蔽江忆当时。
周郎未战曹瞒走，谢安一笑苻坚危。
黄云如屯夜月白，箭痕刀痕满枯骨。
健儿饭饱饮马来，意气犹雄歌尚烈。
只今采石还戍兵，诸将奄奄泉下人。
饭囊盛饭酒瓮酒，位去三衙称好手。

作者简介：刘过（1154～1206）南宋文学家，字改之，号龙洲道人。吉州太和（今江西泰和县）人，长于庐陵（今江西吉安），去世于江苏昆山，今其墓尚在。四次应举不中，流落江湖间，布衣终身。曾为陆游、辛弃疾所赏，亦与陈亮、岳珂友善。词风与辛弃疾相近，抒发抗金抱负狂逸俊致，与刘克庄、刘辰翁享有“辛派三刘”之誉，又与刘仙伦合称为“庐陵二布衣”。有《龙洲集》、《龙洲词》。